"Parlamentul României a votat vineri în favoarea suspendării preşedintelui de centru-dreapta Traian Băsescu, în cadrul unei crize politice care generează temeri că democraţia din România ar fi expusă ameninţărilor", comentează France-Presse.

"Un număr de 258 de senatori şi deputaţi din totalul de 432 au votat pentru destituirea lui Băsescu, a anunţat senatorul Uniunii social liberale (USL, majoritatea) Dan-Radu Ruşanu", transmite AFP.

France Presse mai scrie că preşedintele Băsescu a respins acuzaţiile aduse de USL şi a avertizat cu privire la "riscurile pentru «stabilitatea şi reputaţia ţării»" aduse de această decizie.

"Parlamentul României a votat suspendarea preşedintelui Băsescu", titrează BBC News online.

Agenţia Associated Press titrează: "Parlamentul României s-a pronunţat cu o majoritate covârşitoare pentru suspendarea preşedintelui Băsescu".

"Parlamentul României a votat suspendarea preşedintelui Traian Băsescu, vineri, stabilind cadrul pentru un referendum de suspendare şi sporind controlul guvernului de stânga asupra puterii", titrează agenţia de presă Reuters.

Publicaţia Deutsche Welle scrie în pagina electronică: "Parlamentul României votează suspendarea preşedintelui. O luptă internă pentru putere în guvernarea divizată a României a escaladat cu votarea de către Parlament a suspendării preşedintelui statului. Decizia trebuie să fie aprobată prin referendum în 30 de zile".